Lap perbeupa,
sun Yahudi deiyo nengdi,
‘Uo,
Yesusdi nun pel dona gum tumi,
Sabat tumi deiki di,
nimi kwetena cap,
akeca utopu keca cap kurura tep,
ange yumda pel dona utopu cadi,
erda mali,’
teneramidi,
Yesus er nong deiki ikin keca weik derirami.
Sun utenerami dinino,
Yesusdi sun tep upepu.
“Ne Nai Allahda,
tamna gum di,
tupa-tupa pel dorura cadi,
ne peda utopu tupa pel donapu kunkamne,”
pepu.
Upepua tep ngeda,
amutu Yahudi yala deiyo nengdi yu kupupa,
‘Yesus poptaptepe’ tenen,
putaramu.
Deiyoda,
Yesusdi sun pel dona gum tumi,
Sabat tumi deiki pel utopu keca kuramnga tep tenerami.
Angeda mambul dinin,
ila mambul tenerami ngeda,
ada Yesusdi,
“Ne Nai Bo Allah,”
pepka deiki di,
sundi,
‘Uo,
angeboda,
“Neda Allah kuretopu kunune.
Nun amsepu kunume,”
perure.
Aperur upu tep ngeda,
pio mali kupra,
Allah yanina utopu kurure,’
tenepi.
Utenepya tep,
‘Yesusda,
wenepra poptepe,’
tenerami.
Tonda,
Yesusdi er tep yu kunmai neng,
sun Yahudi yala nesala sun deiyo neng tep,
aupu pepu.
Pio tek sisi upu pepsene.
Nun Nai Bo Allahdi kure keca yumada,
er Mi Sisa peda akecapu kurure.
Atep,
Allah er Mi Sisa,
er pedipu,
pel tenpunge peda,
er yuk men doptue.
Er Nai Bo Allah pel dorengepu epredi,
apelpu dorura tep pepsene.
Ada mesum tep men pepsene.
Deiyoda,
Allahdi er Mi Sisa tep dipru karerura cadi,
erdi pel dore keca yumada,
‘Ne mi kael kepkuner’ tenen,
benbenemrepa,
er midi dirura cadi,
er nai bo pel doretopu,
er peda utopu pel dorure.
Ne pel donmanpa,
dinmanerum ngeda,
yambul mambul dinin,
Allahdi ila mambulnge karepnerepa,
nimi men kupmanto keca ton pel dopnepa,
eprumyopda lukdankamrume.
Aupuda tali tep men pepsene.
Ada,
Allahdi konum deamenge nesala,
gam bukra deriramretopu,
er Mi Sisadi er kange derirur nesala tep ngeda,
er dipu teneretopu,
gam kuna deiyo keca karerepa,
pio gam kunkamenge.
Angepu gum dinin,
nun Nai Bo Allahdi nesala ban-ban yuma tep,
‘Anengda telep dinin,
anengpuda mali kununge’ tenen,
upu men bongdiserure.
Erdi upu bongdina deiyo pelda,
er Mi Sisa deiki konum deipka tep,
er mi dipapu,
nimi upu bongdiseredi,
mali neng tep wenemrure.
Telep neng tep menenga kareserure.
Allahdi amambul pel dopra,
er Mi Sisa tep karepka deiyoda,
‘Nesala ban-ban yumadi,
ne tep gispal dopra,
ne si eremnengetopu,
ne Mi Sisa tep utopu,
gispal dopra er si eremkamenge’ tenen,
upu bongdina deiyo pelda,
er Mi Sisa tep karepu.
Atep,
ware nesala do yuma,
Allah er Mi Sisa tep gispal dopra,
er si men eremenge nesalada,
ukunga deiki di,
Allah er pe tep gispal dopra,
er si men eremnunge.
Yesusdi sun Yahudi yala deiyo neng tep pepu.
Yesusdi aupu pepudi,
aupu dukdongopra pepu.
Ne tek sisi upu pepsene.
Ware nesala do yuma,
ne upu gekepmengedi,
ne dokotepneu ngebo Allah tep,
teka tenepmengopda konuma,
adipapu gam pio kuna deiyo keca dopropmengedi,
gam pio kunkamenge.
Sirya taruda,
Allahdi anesala wenepra men popkamre.
Ada,
teka tenena nesalada,
sundi deamenge nesala tara tapra,
gam pio kunkameng nesala tara konum kemdongopnunga tep pepsene.
Tek upu pepsene.
Amenda taru mambul taru yankamre.
Tonda ukutaru konum gonga kepmasere.
Ataruda,
sun konum deami nesala dinin,
Allah er Mi Sisadi er upu peprepa,
gekepmengopda,
gam bukra pio gam kunkamenge.
Angeda tali men pepsene.
Deiyoda,
ne Nai Bo Allah gam kuna deiyo keca talepra kuretopu,
erdi karepupa,
er Mi Sisa peda utopu gam kuna deiyo keca talepra kurure.
Tonda,
er Mi Sisada,
Nimi Mi Sisa Utopu Ngebo kurura tep,
Allahdi nimi tep upu bongdina deiyo keca dopra,
er mi deiki konum deipupa,
er midi akeca talepra pel doredi,
nimi tep upu bongdiserure.
Aupu pepmasena tep ngeda,
lungdana gume.
Amenda sirya taruda,
neda Nimi Mi Sisa Utopu Ngebodi ne upu pepnyopda,
konum deamipa,
peiami nesala yuma ne upu gekepkamenge.
Yesusdi pepu.
Upepu dingeda,
aupu ton dukdongopra pepu.
“Ataruda ne upu gekepmengopda,
tu paliamyai di gam bukmengedi,
pakra yankamenge.
Sun dumsisi kupra kurami nesalada,
gam pio kunkamenge.
Dinino,
sun mali-malipu kurami nesalada,
pakra tekameng dinin,
nedi Nimi Mi Sisa Utopu Ngebo,
sun tep upu bokeipnedi,
wenepra poptapkamne.
Ne Yesusda,
ne kange dipapu tenpu pel peda,
ne yuk men donune.
Ne nai bodi peneretopu,
gekepnedi upu bongdisenune.
Ne pedipapu kange derine kecapu tenepra,
pel men donune.
Ange gum dinin,
ne dokotepneu ngebo,
er kange derirur kecapu,
er teneneretopu kunune.
Angepu kununa cadi,
upu bongdisenuna yumada,
tek sisi telep kupra dumsisipu upu bongdisenune.”
Yesusdi pepu.
Yesusdi aupu pepu.
Ne pedi ne pe tep,
“Angeboda tek dumsisi ngebo,”
pepra,
tali peptapnyopda,
sundi tek men tenenkamnerume.
‘Erda tali penmasere,’
tenepkamrume.
Dinino,
yuk ngebo,
ila mambul ngebodi ne tep,
“Angeboda tek ngebo,”
penerure.
Ne kaele,
erdi ne tep penerur upuda,
tek sisipu penerure.
Tali gume.
Ange utopu,
sundi Yohanes kori nimi dokoteprumpa,
ne tep asipetepi pangeda,
Yohanesdi tek sisi upu konum peipseupa,
gekeprume.
Ange pepmasenada,
‘Tali tuai nesaladi ne tep penenung upuda mambul weik,’
tenena tep men pepsene.
Dinino,
‘Yohanesdi ne tep peipseu upu gekepra teka teneptumtoda,
Allahdi lyepsetue’ tenen,
pepsene.
Yohanesda,
ukupmanto ngebo kuramseue.
Erda,
weica upra,
deipmengepa,
dirine kuprepa,
adeiki di nimi diramengtopu kuramu.
Ukuramudi,
er peramu upu,
dirine utopu kupupa,
sundi kange deipra,
er upuda ke tarupu gekeramrume,
pepsene.
Yesusdi pepu.
Upepu dingeda,
Yesusdi aupu ton pepu.
Yohanesdi ne tep pepneu upuda,
yambul mambul kurur dinino,
ila mambulnge ton akapmare.
Ada,
ne Nai Bo Allahdi,
‘Apel donmareanen gawal dakamre’ tenen,
karepneu pelda tupa donune.
Apel dopnepa,
mambul keca weik eprumyopda,
adeiki di,
‘Gume,
tek sisi Allahdi angebo dokotepupa,
yanmasere.
Tali ngebo gume,’
tenenkamnerume.
Angepu gum dinin,
sun Nai Bo Allah dokotepneu ngeboda,
erdi ne tep,
“Angebo tek sisi ngebo kurure,”
penerure.
Dinino,
sun Farisi nengda,
er pere upu men gekerume.
Tonda,
er nong pio men diramrume.
Tonda,
sun Farisi nengda,
Allahdi dokotepu ngebo tep,
teka men teneruma cadi,
Allah er upuda,
gekeprumpa,
sun kange dipru neitam tupa men kurure.
Allahdi peiamupa,
sengami upu buku-buku yumada,
sundi,
‘Gume,
aupu kael kepmepedi,
moupra talepmepya deiki di,
pio gam kuna deiyo keca dopropkamepe’ tenen,
aupu yuma weika di,
moupra kael kemrume.
Dinino,
aupu sengaminge yumada,
tek sisi ne tep lap penerur ngeda,
betapra men tenerume.
Aupu yumada,
ne tep perur dinino,
sundi,
‘Gam kuna deiyo keca dorona tep ngeda,
angebo Yesus tep,
teka men tenepkamepe.
Erda nun song’ tenen,
tamnerume.
Ne tep teka tenepnetumopda,
gam kuna deiyo keca karepsetene dinin,
teka men tenenerume.
Yesusdi sun Yahudi yala deiyo neng tep pepu.
Upepudi aupu dukdongopra pepu.
Tali nengdi,
‘Kange deipkamser’ tenen,
“Kanda telepe,”
penenung upuda,
men gekenune.
Sun Yahudi yala deiyo nengda,
sun kurum kecada konum kael keamsisi.
Ne kaele.
Sun kange dipru neitamaida,
Allah tep,
tek sisi kange men derirume.
Er tep ngeda,
tek sisi teka men tenerume.
Neda,
ne Nai Bo Allah,
er si deiki di yasi dinin,
sundi,
‘Yesusda tek ngebo kurure,’
men tenenerume.
Dinino,
yuk tali ngeboda,
er pe si deiki dipu yatuopda,
sundi,
‘Erda tek ngebo’ tenen,
teka tenepkamrume.
Sun pedi,
sun pe tep,
“Nunda telep nesalapu kunupe,”
pepra si eremdamumdi,
kange deridarume.
Ukurum dinin,
‘Allahda er tenpu kure ngebodi kange deipsetu’ tenen,
er tenesere kecapu dumsisipu kupmepepa,
Allahdi,
‘Telepe tenenkamsere,’
tenepra men kurume.
Ukumumdi,
mali-malipu kuprumyopda,
ware kuprap teka tenepnetum do?
Gume,
men kuptume.
Dinino,
‘Sirya taruda,
Allah er kori welepmepyopda,
Yesusdi upu bokeipseredi wenepkamsere,’
tenena gume.
Nedi gume.
Sundi,
‘Musa sekamseu upu talepmepya deiki di,
Allah lyepkamsere’ tenen,
Musa er upu teppu sun kange derirume.
Atep er Musadi sekeiamu upu deiki di,
Allahdi sun tep upu bokeipseredi wenepkamsere.
Tek sisi pepsene.
Musadi ne tep sekamua tep,
sundi Musa sekeiamu upu tep,
tek sisi teka teneptumopda,
ne tep teka tenepnetume.
Ada Musa sekeiamu upu neitamai di,
ne tep sekamua tep pepsene.
Dinino,
sun kumumnyada,
ne kaele.
Musadi sekeiamu upuda,
sundi teka men teneruma cadi,
ware kuprap ne pesene upu tep,
teka teneptum do?
Gume,
teka men tenenkamnerume.
Yesusdi er nong deiki ikin keca derirami neng,
Yahudi yala deiyo neng tep aupu pepu.